PROUD ลั่นปี 66 โตต่อ เปิดโครงการใหม่ย่าน CBD ดันรายได้ 2 พันล้าน
PROUD มั่นใจทิศทางธุรกิจปี 66 เติบโตต่อเนื่อง ไตรมาส 1 เปิดตัวโครงการแนวราบ-แนวสูงย่าน CBD ปั๊มรายได้ พร้อมตั้งเป้ารายได้ปีนี้โต 2,000 ล้านบาท
PROUD มั่นใจทิศทางธุรกิจปี 66 เติบโตต่อเนื่อง ไตรมาส 1 เปิดตัวโครงการแนวราบ-แนวสูงย่าน CBD ปั๊มรายได้ พร้อมตั้งเป้ารายได้ปีนี้โต 2,000 ล้านบาท
9 มี.ค. 2566

นายพสุ ลิปตพัลลภ กรรมการบริหาร บริษัท พราว เรียล เอสเตท จำกัด (มหาชน) หรือ PROUD เปิดเผยว่า ทิศทางธุรกิจปี 66 แนวโน้มเติบโตดีต่อเนื่อง ภาพรวมเศรษฐกิจของประเทศไทยมีแนวโน้มดีขึ้น หลังสถานการณ์โควิด-19 คลี่คลาย ผลักดันให้กำลังซื้อของคนไทยเพิ่มขึ้น อีกทั้ง นโยบายการเปิดประเทศ ส่งเสริมให้ภาคการท่องเที่ยว กลับมาคึกคัก ชาวต่างชาติเข้ามาท่องเที่ยวและลงทุนเพิ่มมากขึ้น ซึ่งส่งผลดีต่อภาพรวมของธุรกิจอสังหาริมทรัพย์
สำหรับครึ่งปีแรก บริษัทเตรียมเปิดโครงการแนวสูง-แนวราบย่าน CBD ครบทั้งหมดตามเป้าหมาย รวมโครงการบ้านเดี่ยวโครงการแรกของ พราว บนทำเลทอง ใจกลางอารีย์ ซ.3 และโครงการ รมย์ คอนแวนต์ (ROMM CONVENT)ส่งให้ปัจจุบัน มีโครงการในมือมูลค่า 10,748 ล้านบาท
ส่วน Key Driver สำคัญสำหรับไตรมาส 1/66 ยังคงอยู่ที่การทำการตลาดและสร้างยอดขายสำหรับโครงการรมย์ คอนแวนต์ (ROMM CONVENT) อย่างต่อเนื่อง มูลค่าโครงการรวม 4,150 ล้านบาท โดยเน้นการสร้าง Awareness แนวคิดหลักของการพัฒนาโครงการ Live. Well. Life ที่ต้องการสร้างความรื่นรมย์ภายใต้ความสุขของชีวิตที่ดีและยืนยาวในทุกมิติ หลังจากเปิดตัวไปเมื่อช่วงต้นปี ได้รับความสนใจจากกลุ่มลูกค้าเรียลดีมานด์ กลุ่มบุคลากรทางการแพทย์ และกลุ่มคนทำงานย่านสีลม-สาทร เตรียมเปิดให้เข้าชมห้องยูนิตพิเศษ Sky Villa วิลล่าลอยฟ้าวิวสวนลุมพินีซึ่งถือเป็นห้อง Rare Item สุดพิเศษกว่าใคร
อีกทั้ง เตรียมกลยุทธ์การตลาดจัดกิจกรรมโปรโมชั่น กระตุ้นยอดขายโครงการเวหา หัวหิน (VEHHA HUA HIN) คอนโดมิเนียมลักชัวรี Mixed-use ใจกลางเมืองหัวหิน มูลค่ารวม 2,290 ล้านบาท ซึ่งอยู่ระหว่างการขาย ปัจจุบันมีกระแสตอบรับที่ดี เตรียมจัดงาน PRESALE อัดโปรโมชั่นส่วนลดกว่า 500,000 บาท ในวันที่ 18-19 มี.ค.นี้
ขณะที่ โครงการอินเตอร์คอนติเนนตัล เรสซิเดนเซส หัวหิน มูลค่าโครงการ 3,813 พันล้านบาท มียอดรอโอนกรรมสิทธิ์อีก 45% หรือมูลค่ารวม 1,700 ล้านบาท โดยมีการทยอยโอนกรรมสิทธิ์เข้ามาเพิ่มเติมตั้งแต่ต้นปี คาดสามารถปิดโครงการได้ภายในครึ่งแรกปี 66
นอกจากนี้ บริษัทเตรียมแผนซื้อที่ดินแปลงใหม่เพิ่ม โดยโฟกัสขยายโครงการใหม่ ระดับแรร์ไอเทม รุกตลาดแนวราบ-แนวสูง ทำเลศักยภาพย่าน CBD (Central Business District) เจาะกลุ่มลูกค้าเรียลดีมานด์ อีกทั้ง อยู่ระหว่างการศึกษาทำเลคุณภาพเมืองท่องเที่ยว ต่อยอดการเติบโต พร้อมมุ่งมั่นพัฒนาโครงการภายใต้ปรัชญาการดำเนินธุรกิจ More Than Just Living พัฒนาที่อยู่อาศัยให้ตอบโจทย์การใช้ชีวิต
“บริษัทมั่นใจว่า พราว เรียล เอสเตท จะเติบโตต่อเนื่อง จากการทยอยเปิดโครงการใหม่ระดับลักชัวรี่ที่เป็นไพร์มเอเรีย อีกทั้ง การปรับโครงสร้างการบริหาร เพื่อเพิ่มประสิทธิภาพ ลดต้นทุนการดำเนินงาน การใช้ทรัพยากรให้เกิดประสิทธิภาพสูงสุด รวมถึงการกำหนดกลยุทธ์การตลาด การจัดโปรโมชั่นต่าง ๆ โดยตั้งเป้ายอดขาย รวม 4 โครงการ ไว้ที่ 3,700 ล้านบาท หนุนรายได้รวมของบริษัททะลุ 2,000 ล้านบาทในปีนี้ ตามเป้าหมายที่วางไว้” นายพสุ กล่าว
สำหรับผลประกอบการปี 65 บริษัทมีรายได้ 2,108 ล้านบาท เพิ่มขึ้นจากช่วงเดียวกันของปีก่อนซึ่งไม่มีรายได้ และมีกำไรสุทธิ 229 ล้านบาท เพิ่มขึ้นจากช่วงเดียวกันของปีก่อน ที่มีขาดทุนสุทธิ 97 ล้านบาท
ส่วนของผลประกอบการไตรมาส 4/65 บริษัทมีรายได้ 1,116 ล้านบาท และมีกำไรสุทธิ 168 ล้านบาท สร้างสถิติสูงสุดเป็นประวัติการณ์ (Record High) โดยเป็นผลมาจากการโอนกรรมสิทธิ์โครงการอินเตอร์คอนติเนนตัล เรสซิเดนเซส หัวหินได้อย่างต่อเนื่องตลอดครึ่งปีหลังของปี 65